khistorydata/jeongjo-sjw-relations huggingface dataset:
정조 3년
吏曹判書宋德相疏曰。伏以臣。事君無禮。不辭徑還。跡近逃遁。罪深違慢。而聖慈不惟不誅。承旨史官。相繼宣批。綸音懇至。諭令還入。臣雖不敢趨承。而銘鏤之忱。迄不自已。歸伏故里。邈遠城闕。戀慕眷顧。中心藴結。區區寸赤。聖明想或俯諒之矣。嗚呼。今臣一退。本罪得罪殿下而來。則臣之情實。何敢自阻於聖明。而不一暴也。臣伏自惟念爲人臣者。受恩君父。蓋亦多矣。歷數今古。未有臣家與臣身之比。夫於敵以下。苟有踰涯之惠。猶不知何報。況今得之於君父乎。臣誠含恩感德。糜粉下辭。由是不念一己之廉隅。不顧傍人之是非。冒膺恩召。旣去復還。而聖上又不以爲全無所取。猥假顔色。導之盡言。臣於是。衷情益激。敢有許國之志。思欲酬報萬一。而仍竊伏覩。聖明臨御。三四年來。勵精圖理。夙宵不遑。而治不徯志。成效邈然。臣實愚昧。莫曉其故。意者聖主。雖憂勞於上。而臣下無對揚於下。只以苟度目前爲能事而然歟。臣用是憫慨。竊自附於古人無隱之義。有懷必陳。有事必論。其愚固甚矣。而其心則豈有他哉。惟其闊疎之才。無當於實用。狂妄之言。有害於觸忤。而前後論事。只煩賓對之覆奏。未見一二之顯施。則其無足採取。又可知矣。且臣聞古之君子。上殿未嘗苟同。下殿未嘗失色。而今之君子。上殿無所顯斥。下殿陰相譏議。至若情志不通。媢嫉以惡者。或怒目睢盱。造作危謗。必欲逐去而後止。若此不已。則當之者之一身顚沛。有不暇恤。而其於世道國事。何所補益哉。矧今銓衡之職。實一國之重任也。梁鵜軒鶴之刺。在愚臣固有所不堪其羞者。而假使臣。怵畏分義。進當威命。以臣伉拙不入時之樣。徒執愚迷不知變之見。率意直前。觸事謬刺。則將不知生出何等節拍。致有何等狼狽。然則顧此願忠之心。終歸貽笑之資。其爲傷主知而駭衆聽也。大矣。是豈聖世之所願聞者哉。伏惟聖上。明竝日月。曲賜鑑燭。亟遞臣新授職名。竝收資憲之階。而兼帶國子籌司醫監提調。皆許鐫免。仍治臣逋慢之辜。以安賤分。以勵臣節。不勝大幸。抑臣身退田野。心懸象魏。凡有憂虞之幾。敢忘食息之間乎。嗚呼。前月雷變。一之已駭。再斯何由。顧今聖明在宥。治具畢張。而上帝譴告。不料荐仍若此。無乃惟天惟祖宗。付畀我殿下者甚大。而殿下之所以自任。有未當乎皇天祖宗之心歟。臨朝御下。雖極恭莊。而屋漏之中。或有所愧歟。親賢遠侫。雖用心力。而取捨之間。或未盡道歟。虛明應物之際。非不出乎天理而人慾或間之歟。政令日用之間。非不懋其誠實。而虛僞或雜之歟。責躬求言。減膳撤樂。或備例應文。而實心未孚天意歟。崇儉抑奢。軫民祛瘼。或循常下飭而實惠未究小民歟。公卿爲國之誠。不逮憂家之意。藩邑奉公之切。不如營私之急歟。夫必有是數者然後。乃可以召災而致異。況今大憝尙爾倖逭。而天誅莫訖。反側或未自寧而餘憂亦多。殱討之典。鎭安之方。兩盡其策。未必不爲消弭之一端矣。伏乞殿下。猛省惕念。奮發有爲。而申敎大小臣僚。交修胥勉。則不但天心悅豫。收還威怒。庶幾天運回泰。仁者無敵。安知不復聖祖之深恥。明天下之大義也耶。臣髪短心長。衷悃耿耿。不揆已退之義。敢獻反善之規。惟聖明憐其愚而垂察焉。臣寒程撼頓之餘。宿疾新感。迭相添劇。數行陳籲。亦未自力。過旬泯伏。今始冒入文字。尤增死罪。臣繕疏將上之際。伏聞都承旨臣洪國榮。特許休致之請。臣聞來愕然失圖。誠莫省其所以也。當此國勢危疑。朝象板蕩之日。爲殿下願死者。惟國榮一人在耳。殿下之所以倚毗國榮。國榮之所以事我殿下。顧何如。而年纔踰立。遽許其退。國榮之所以自爲計則至矣。其於國事何哉。殿下何哉。臣竊爲國榮慨然。而重爲殿下惜之也。嗚呼。國榮一身。係聖躬之安危。佩國家之休戚。而成命之下。喉舌之臣。不爲覆逆。三司之官。亦不爭執。而大臣呑棗。卿宰袖手。曾無一人力請收還。豈陰幸其去而莫之顧歟。臣於此。誠切惋歎。繼以咄咄也。從此殿下何所仗焉。善類何所恃焉。臣謂宋朝故事。宜卽援而行之。無徒循國榮切己之私願斷不可已也。答曰。省疏具悉卿懇。自卿之去矣。予不勝其悵惘失圖。繼之以紆鬱也。自卿之去矣。國事朝象。又不知落下幾層。嗚呼。寡人不穀。固甚不誠。使卿。有此遂初服之行。而予亦不能無慼於卿也。蓋以卿。以區區私義爲重於今日公事也。自卿之去矣。天眎荐雷之警。天心可認矣。朝無匪躬之士。朝象又可見矣。寡人不穀。繞榻中夜。實不知所措。究其故也。由於賢者不在位。任其高尙之致而然也。是寡人之罪也。夫復何言。此際卿疏來上。旣言天怒之可畏。而八條箴辭。無非藥石。次言朝事之無恃。而一部義理。可謂光明。讀之數回。感卿待予之誠。不以處外而小忽也。予不任感感之至。至於前知申休致事。嗚呼。予豈一毫未盡商量而然乎。誠以爲知申切己之私事。勝於寡躬之衛護也。又以使我君臣之信義。寧爲當世之艱屯。欲作千古之儀刑也。嗚呼。前知申。豈樂爲而有此請也。予寡人。又豈樂爲而許此請也。嗚呼。自玆以後。宿衛無頗牧之寄。臨朝無諮詢之道。嗚呼。是誠何等時也。然惟下而請上而許之者。吾君臣自有所商量而然也。言之及此。不禁於悒。予不多誥。想卿之默諒。嗚呼。目今小子之所以延佇。朝廷之所以想望者。惟在卿造朝一擧。卿何不念今日之國勢。卽起造朝。以副此如渴之望乎。更冀卿之諒之也。仍傳曰。此批答。遣史官。傳諭于宋儒賢處。
정조 3년
都承旨李命植疏曰。伏以奉朝賀臣洪國榮。功存社稷。身佩安危也。而一朝猝然請休。殿下又流涕許之。此實群下之所共慨歎嗟惜者也。臣於其日。入參賓對。目見其事。而惝怳驚惑。不能以一辭。仰陳其不可去之義。仍卽筵罷。默默而退。有懷莫進。不忠固大。卽伏見吏曹判書宋德相疏本。則以卿宰袖手爲言。臣罪臣已自知。宜乎儒賢之言如此也。況今臣職長喉舌之司。尤不可淟涊冒據。玆陳短章。徑出禁門。乞卽鐫削臣職。仍治臣罪。以爲爲人臣含默者之戒焉。
정조 3년
行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞等疏曰。伏以臣等。卽伏見吏曹判書宋德相到院之疏。則以奉朝賀臣洪國榮許退之時。喉舌之臣。不爲覆逆爲辭。噫。奉朝賀休退。而臣等竟未及一言請留。豈其心後於人而然哉。蓋緣伊日。事出倉卒。驚遑失措。神精未收。思慮未周。聚首而惝怳。含意而莫遂。終自歸於不誠實之科。此臣等之日夕愧訟。以俟公議者也。今者儒賢果言之。臣等益切恧蹙。無辭可解。出納之地。溺職如此。則其何可晏然冒據乎。又況朝筵儒臣之奏。亦爲臣等難安之一端。玆敢相率陳章。徑出禁扄。伏乞聖明。亟削臣等之職。仍治臣等之罪。以爲不職者之戒焉。答疏曰。省疏具悉。卿等之事。實是始由急時。末因後時也。然昨今相規之言及卽者儒賢之疏。在卿等之義。受而爲過。可也。予知以爲徑出之擧。殊欠是義。勿辭。卽爲仕進。
정조 3년
持平朴天行疏曰。伏以臣本譾劣。百無肖似。濫竊科第。幸通仕籍。郞署漫職。亦云踰分。向來諫職恩除。揆分量才。千萬不稱。豈敢爲冒膺之計哉。只緣沐浴義重。他不暇顧。章皇祗肅。竊自附於人得討之義。而每念其含默苟容。未嘗不愧顔發赬。不自意柏府除命。又下於千萬夢想之外。臣驚惶震越。誠莫知置身之所也。噫。臺閣之職。豈徒然哉。上而爲人主耳目。下而爲一世風憲。以至國家之事無大無小。靡不與聞。非以爵祿恩寵。爲一身榮耀而止。則其不可人人而濫叨也。明矣。仍念臣稟質虛脆。少善疾病。素患疝癖之症。每當寒節。發作如期。日者詣臺之時。侵夜觸冷。本症猝發。臍腹衝亘。痛剌欲絶。僅僅扶舁還次。多灌樂物。暫得鎭安。而霎時之頃。旋又衝上。一夜之間。昏窒數四。委身床玆。作一籧篨。雖非人器之不稱。目下病情。實無束帶趨朝之望。玆將疾痛之呼。仰瀆宸嚴之下。伏乞聖明。天地父母。特垂矜察。亟遞臣職。俾得安意調治。以尋生路焉。臣旣不敢以言責自居。不宜妄有所論列。而方今我殿下。遇災警惕。求助臣隣。十行絲綸。丁寧懇惻。有足以感豚魚而格神明。甚盛德也。殿下之憂勤惕厲。若是其至。而爲殿下臣子者。不思所以體殿下之意。副殿下之望。則是殿下不負諸臣。而諸臣負殿下也。臣雖至愚極陋。亦有秉彝之一端。敢不以衷情之所藴。一陳於殿下之前乎。臣聞董子之言曰。國家將有失道之敗。天迺先出災害以譴告之。又曰。自非大亡道之世。天盡欲扶持而全安之。然則天之所以降災異。乃所以仁愛人君。而欲全安之也。惟在人君。應天之善不善如何耳。故九年之水。七年之旱。豈非天災之最大。而極慘者哉。堯湯。惟其善應天也。故九潦七旱。無損於堯湯之聖。而唐虞之治自如也。今殿下所遇之災。雖非堯湯所遇之比。在殿下應天之道。顧不可以堯湯之所以應者應之乎。夫堯湯所以善應天者。亦無他焉。以實不以文而已。從古及今。凡遇災異。講消弭之策者。輒以是爲言。其言不啻千萬。而便成王朝之故事。老生之常談。言旣陳腐。聽不新奇。未免爲紙上之空言。然苟求其實然之理。則此外更無別般道理。而特文實之中。又有文實之分耳。自有雷異以後。殿下旣已責躬矣。減膳矣。求言矣。玉署陳箚。銀臺陳啓。大臣亦上箚。凡近世所以遇災修省之事。略已擧行之矣。臣獨未知上下交勉之際。果皆一出於實而不以文間之乎。事係群下者。臣不暇論。而請以殿下所行者。臣敢冒死而仰質焉。今殿下責躬之敎。其果眞箇出於反躬刻責之意。則是誠應天以實。而不然則絲綸雖切。文具而已。減膳之命。眞箇出於玉食靡甘之意。則是誠應天以實。而不然則。貶損雖過。文具而已。求言之敎。眞箇出於求諫不及之意。則是誠應天以實。而不然則求助雖勤。文具而已。此則其爲實爲文。在殿下方寸之間。非群下所得知。而惟殿下獨知之者也。臣不敢知殿下所以應天者。果純然出於以實乎。抑不能無或涉於文具者乎。伏願殿下。凡於一念之發。一事之作。猛加省察。如其實也。則擴而充之。使一動一靜一語一默。無一事不出於實。如其文也。則痛加克去。使一動一靜一語一默。無一事或涉於文。則其爲對越之誠。消弭之策。豈有外於此者哉。抑臣竊有所不能無惑者。傳曰。不誠未有能動者也。殿下自臨御以來。求治之誠。願治之心。惟日孜孜。如恐不及。而迄今四載。治不徯志。事不從心。民生之困悴。猶夫前也。國勢之岌嶪。猶夫前也。風俗之頹敗。朝象之恬憘。猶夫前也。無一事可以酬聖志之萬一。此其故何哉。無乃殿下於一誠字。終有欠於喫緊工夫。以致百事無實。日趨於虛文而莫之救耶。朝政之得失。民生之利病。臣誠愚迷。無所知識。固不敢妄有所指陳枚擧。而以目下一二事言之。殿下以至誠殊禮。招致兩儒賢。此誠帝王之盛節。聖世之美事。其經席之啓沃。廈氈之訏謨。臣雖不得聞。以言其見於外者。科制田制等事。乃儒賢平日之所蘊而建白者也。其事之可行與不可行。臣固不知。而在朝家處之之道。惟當趁時講確。可以行則行之。不可行則不行。可也。今乃上無發落。下不商稟。置之於行不行之間。而歷屢月無所皁白。有若姑息漫漶者然。事之無實。孰甚焉。至若後來儒賢。方其禮致也。殿下之優禮。何如。虛佇。何如。而及其造朝。不過行宮霎時之對。經筵半日之講。亦未聞行一言用一策。所貴乎招賢者。豈爲是哉。是則殿下有招賢之名。而無招賢之實。臣恐自此巖穴之士。擧懷遐心。不欲立殿下之朝也。尙安望拔茅連茹之美乎。噫。燕昭王。不過戰國之中主耳。尙能師事郭隗。以致賢士之爭趨。今殿下。招賢之效。反出於燕昭之下。臣竊痛之。噫。尙虛文無實政。爲當今痼弊百千萬。無一不歸於無實。至於懲討事而極矣。夫天下之惡。莫凶於亂逆。國家之政。莫重於刑章。苟不能知其逆之爲逆。則已。旣知其爲逆。而終不能以治逆治之。則尙可曰國有法乎。國家不幸。亂逆層生。始自戚畹世家。以至婦女賤流。通同作賊。幾禍宗國。曆數年未已。此誠古今之所未聞。載籍之所未見。向非皇天之默佑。祖宗之陰騭。則國家安得以保有今日乎。思之骨寒。言之肉顫。凡其已伏法諸賊。孰非極惡大逆。而若論其根柢窩窟。則鄭妻是已。龜柱是已。其妖凶不道之罪。前後聲討。略已臚列。臣不必更陳。而殿下試思之。若無鄭妻。則麟謙等許多諸逆。果能無所恃。而自生。若無龜柱。則量翼𨩌群凶。亦能無所從而自起乎。前後逆變。究厥所由。一則兩賊。二則兩賊。而尙逭肆市之典。容息覆載之間。古聖王殱厥之義。固如是乎。合辭之請。惟事謄傳。銀臺之啓。亦成文具。一日二日。挨過爲事。懲討之無其實。已無可言。而國體之損傷。當如何哉。噫。今日廷臣。不能崩心沫血。碎首天陛。期回聖聽者。固是群下之罪。而臣愚死罪。竊以爲使群下。至此者。亦殿下有以致之也。夫上下相持。留時不決者。蓋有君上曰可。臣下曰否。臣下曰可。君上曰否者。則從違之際。務求至當。不害爲審愼之道。而今也兩賊。討則不然。殿下曰。是逆也。諸臣曰。是逆也。不惟諸臣之言。擧國之人莫不曰。是逆也。而獨殿下。不以治逆之法治之。使天討久稽。禍機潛伏。宗國之憂。無時而可已。臣於是。直欲痛哭而不可得也。伏願殿下。先將兩賊。亟從三司之請。其餘臺啓中諸賊。亦命次第勘斷。以雪神人之憤。以絶方來之憂焉。臣於奉朝賀洪國榮之致仕。有不勝憂慨者。扶社稷保聖躬之勳勞誠忠。姑勿論。殿下以今日爲何等時耶。國勢孤危。憂虞依舊。亂賊未討。禍機自在。而乃使身佩安危之臣。一朝決其長往。若是其無難。宰臣之請。雖出於欲遂初志。殿下之許。雖出於欲成其高。獨不念宗國之計乎。在宰臣。非不磊落。在國體。終涉顚倒。而朝廷之上。未聞有爲殿下挽其行者。實非所以爲國家深長慮也。臣竊惜之。又有所不可知者。向者知申之許副。不過一時休暇之恩。而相箚堂箚。更奏迭陳。有若不可一日離尙書者。今於永辭朝端。退歸私第。則無一人爭執者。此又何說。此莫非殿下之廷。無誠心爲國。實心謀國之人。故當此朝家大擧措大關係處。亦且悠悠相顧。汎汎看過。不念朝室留君奭之義。謾說東都歎大夫之事。言念國事。實不勝自然之涕也。亦願殿下。勿謂其遂事之勿說。益思所以善後之圖。使國事有賴焉。答曰。省疏具悉。俄於玉堂啓批已喩。而爾疏所陳。可謂近日所未聞於言事之人者也。殊庸激感。首陳事次陳事。當留意矣。爾其勿辭察職。
정조 3년
己亥十月初六日。兼春秋朴行淳。備邊司啓目。因左議政洪樂純箚子惠堂遞仍。上裁。何如。啓。傳曰。勉副爲良如敎。
정조 3년
己亥十月初六日巳時。上御誠正閣。召對入侍時。參贊官沈念祖。侍讀官徐有成。檢討官朴祐源。假注書徐鼎修。記事官金健修鄭東浚。以次進伏訖。有成。進讀近思錄。自明道先生。止忽戾之容。上曰。諸臣。陳文義。可也。有成曰。以此章觀之。聞皇子生。人孰不喜也。見餓殍者。人孰不矜。而明道先生。則必聞而喜之甚。見而憐之切者。可見其誠實之工。積於中而發於外。是所謂誠之不可揜。有如是。夫此等處。推類而觀則。好矣。祐源曰。庭草不除。此可見好生之意充滿胸中。而物各付物。藹然和氣之像。千載之下。可以想像矣。此等處。留神焉。念祖曰。聖賢氣像。可見於此。而此乃睟面盎背之效也。祐源曰。奉朝賀臣洪國榮休致之擧。下之請之何其遽也。上之許之何其易也。人臣告休之道。其義多端。功業已成。奉身而退者一也。年紀已衰。乞身而退者一也。名位已亢。避身而退者一也。殿下試看今日朝象之泮渙。國勢之孤弱。此何等時也。以宰臣平日體國之心。豈忍以功業之已成而遽退乎。其年僅至二毛。其位不過次月。則亦豈以年至而退。位滿而退乎。此宰臣。不顧死生。不擇夷險。不動禍福。只知有國。不知有身。以左右我殿下者幾年于今耶。雖其謙挹之操。深軫明哲之計。而家與國孰重。身與君孰急耶。何況以殿下爲君。以宰臣爲佐。此誠千古卓絶之奇遇也。中外之係望。大小之倚毗。惟有一介臣而已。則其謙挹之意。明哲之計。是私也非公也。宰臣請退。臣未知私乎公乎。殿下曲許。抑未知公乎私乎。自宰臣去朝。于今幾箇日。人情駭惑。無辭可解。國勢岌嶪。無人可扶。古人所謂仁賢去而國空虛者。政爲今日準備語也。宰臣休退之勇。聖上曲遂之恩。其孰不欽仰感歎。而其於國事何。時憂何哉。宰臣之獻符出都之日。滿城都民之路觀者。無不曰賢哉大夫。大夫去後。國何以爲國。輿儓之言。公議可見。雖以許休後所下聖敎觀之。有曰。爲卿切己之私。勝於爲寡躬保護之事。又曰。一榻之外。未免虛曠之歎。至有褰衣繞壁之敎。噫。宰臣去就。卽一身之私。聖躬衛護。乃宗社之公也。爲彼一身之私。反忽宗社之公。竟使無人於王所。丙枕靡安。宸憂莫寬。臣愚死罪。竊以爲殿下於一私字。終未得擺脫。致有此曲副之擧。此臣所以仰屋長吁。不能無憾於天地之大也。臣於其時。徒切憂慨之忱。而待罪郞署。無路陳懷。宣麻之後。始除館職。以此意草疏。擬上有日。而適以史事。陳疏待批。尙不能一暴迷見矣。適此召對有命。得借方寸之地。始暴衷曲之情。稽忽之罪。臣亦難逭。說者曰。宣麻之後。便同遂事。臣則獨以爲。銷印刻印。無害於漢帝之宏度。則乍許旋收。豈無光於聖度之轉環。而彼宰臣。亦豈不流涕而復起乎。臣伏願聖上。穆然深思。公以濟私。亟還旣頒之麻。俾宿衛無曠。保護有人。不勝顒祝。臣所慨惜者。伊日請休。適値賓對。元輔數語之外。筵臣無一人爲殿下力請者。喉院議啓。失之太晩。事近不誠。有若塞責者然。此由卒急之擧。反致遑惑之歎。一院諸人。雖皆缺歎。聖主成美。不免將煩。臣竊慨然。至於玉堂陳箚。體面自別。而二十八日宣麻之朝。始以請留之意。拜箚到院矣。還卽持去。不無觀望之意。如許事體。前所未聞。大壞館規。有駭物情。請伊日諸玉堂。一併罷職。上曰。今者所啓。指陳剴切。不得聞於近日言事之地者也。至於堂箚事。事未前聞。壞損館規。依施焉。出擧條命退。諸臣以次退出。
정조 3년
己亥十月初六日巳時。上御誠正閣。右承旨入侍時。右承旨徐有防。假注書徐鼎修。記事官金健修李信祜。以次進伏訖。上命書傳敎曰。次對明日爲之。又命書傳敎曰。奉朝賀。雖擧世挽之。予豈有反汗之理。奉朝賀。亦豈有復起之望。而此等人此等語。猶可見公議之所在。宜有嘉尙之道。且館職不備。持平朴天行。修撰除授。牌招入直。命退。諸臣以次退出。
정조 3년
己亥十月初六日未時。上御誠正閣。左承旨入侍時。行左承旨鄭民始。記事官李兢淵金健修鄭東浚。以次進伏訖。上曰。俄者事。可謂一番風波矣。民始曰。俄者下敎。誠爲允當。故臣等受而爲罪。不敢爲引義之計。再牌則冒沒入來矣。上曰。善爲之矣。民始曰。私心則不勝惶悶矣。上曰。都承旨之引義。何故也。民始曰。以疏中卿宰等說。引嫌矣。上命書公事判付。仍命退。諸臣以次出。
정조 3년
己亥十月初六日酉時。上御誠正閣。坐直承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命書傳敎曰。儒臣之奏。儒賢之疏。次第來至。則在承宣道理。固當受而爲過。自上處分。俾伸廉隅。固無所不可。左承旨以下諸承旨。一併今姑許遞。至於都承旨。旣非伊時承旨。其所處義。元不相干。今日徑出。尤涉萬萬過當。不可以此。更爲撕捱。都承旨李命植。申飭行公。又命書傳敎曰。副修撰朴祐源。奎章閣直閣金勉柱。承旨除授。上曰。新除授承旨。牌招入直。出榻敎上曰。左承旨右承旨。先入侍後謝恩。出榻敎左承旨朴祐源。右承旨金勉柱進伏。命有防先退。命書傳敎曰。左承旨爲戶禮房。右承旨爲兵刑工房。又命書傳敎曰。左右史不備。何待由限。檢閱李信祜。卽爲牌招入直。命退。諸臣以次退出。
정조 3년
行都承旨李命植坐。行左承旨鄭民始坐直。右承旨徐有防坐。左副承旨朴祐源坐直。右副承旨李在學坐。同副承旨南鶴聞坐。注書李兢淵病一員未差。假注書李信祜仕直徐鼎修仕。事變假注書吳彦敎病。
정조 3년
李命植啓曰。卽者副校理沈樂洙。陳疏經出。原疏係是言事。以冬享大祭齋戒留院。所當直捧禁推傳旨。而此與無端經出有異。推考警責。玉堂上下番俱空。事甚未安。副修撰洪明浩。卽爲牌招入直。何如。傳曰。允。
정조 3년
李在學啓曰。行大司憲尹東暹牌不進。執義兪彦鏶。掌令金鍾厚在外。一員未差。持平林道浩傳旨未下。一員未差。以今日監察茶時之意。敢啓。傳曰。知道。
정조 3년
以修撰李儒慶牌不進罷職傳旨。傳于南鶴聞曰。只推。
정조 3년
以修撰朴天行牌不進罷職傳旨。傳于南鶴聞曰。只推。更爲牌招。
정조 3년
傳于南鶴聞曰。吏曹參判前望單子入之。兪彦鎬落點。
정조 3년
傳于南鶴聞曰。新除授吏曹參判兪彦鎬。卽爲牌招開政。
정조 3년
有政。吏批。判書宋德相在外未肅拜。參判兪彦鎬進。參議未差。左副承旨朴祐源進。啓曰。判書宋德相在外未肅拜。參議未差。小臣獨政未安。何以爲之。敢稟。傳曰。仍爲之。
정조 3년
以尹行晉爲掌令。宋民載爲持平。趙錫穆爲獻納。姜爲正言。洪明浩爲校理。李儒慶爲副校理。金宇鎭爲副修撰。鄭啓淳爲敦寧都正。權瓛爲尙衣僉正。洪樂顯爲濟用判官。朴道翔爲典籍。金宗發爲藏陵別檢。李衍祥爲右尹。李義翊爲兵曹參判。李亨逵爲參議。洪樂純爲摠裁官。李義存爲京畿都事。李德鉉爲交河郡守。李普行爲同義禁。徐命善爲司饔都提調。尹東暹爲尙衣提調。徐有隣爲奉常提調。李在簡爲司䆃提調。洪樂性爲宗廟提調。李命植爲社稷提調。李普行爲長興提調。洪樂命爲氷庫提調。蔡濟恭爲觀象監提調。李性源江華留守單付。中官梁大宜方得賢。以上嘉義。燕射時司弓矢中官。加資事承傳。
정조 3년
兵批。兼判書洪樂性病。參判李義翊未肅拜。參議李亨逵未肅拜。參知李亨元入直進。行左承旨鄭民始進。副司直李鎭復金夏材李在學金勉柱單付。前監牧官尹東瑀。今加折衝。加資事承傳。尹東瑀僉知單付。晉州監牧官安暻。仍任事承傳。
정조 3년
朴祐源啓曰。玉堂上下番俱空。事甚未安。副校理沈樂洙。疏批已下。卽爲牌招入直。今日政新除授玉堂。亦爲一體牌招。使之推移入直。何如。傳曰。允。
정조 3년
備忘記。前承旨李在學。承旨除授。
정조 3년
注書李兢淵病。代以李信祜爲假注書。
정조 3년
金聖準奉命在外。代以吳彦敎爲事變假注書。
정조 3년
朴祐源。以二所巡廳言啓曰。去夜二更量。犯夜人別監尹昌烈執捉。而依更數治罪之意。敢啓。傳曰。知道。
정조 3년
領議政徐命善箚曰。伏以臣。卽伏聞儒賢疏中。以奉朝賀洪國榮之告退也。大臣諸臣。不能爭執。大加罪責。臣於是乎惶愧驚懍。不知何爲而得此說也。噫。國榮之一身去就。實有關於國勢之安危。世道之重輕。則凡今同朝之人。夫孰無勉回遐踪之心。而只緣事出倉卒。未及周旋。一二齟齬之言。終未能力請反汗。苦挽其行。儒賢之所慨歎。卽同朝之慨歎。況如臣之義共休戚者。所以中夜不寐。當食忘餐。正爲蹤跡之孤孑。而講確之無所。則俯仰公私。悒悒不樂。一日二日。以至于今。此豈但儒賢在野之憂而已哉。今儒賢所斥。固未必專爲臣身而發。然以臣惜去之情。聞此規過之言。其所自訟。尤倍他人。顧何敢諉以泛論。不思深引之道乎。特敎賓對。竊仰奮勵之聖意。而情地危蹙。進身無路。逋慢之誅。尤無所逃。玆綴短箚。仰瀆宸嚴。伏乞聖明。亟降威罰。以彰臣罪。以謝公議。千萬幸甚。取進止。答曰。省箚具悉卿懇。卿之伊日之事。不過無心之致。儒賢昨日之疏。亦不過無隱而然。我旣無心。彼亦無隱。則卿之處義。恐無有無於其間。儒賢疏中下語云然。自是山人本色。以卿平素雅量。又何不受而爲謝乎。惟冀卿之卽起視事。懋盡協贊之工也。仍傳曰。此批答。遣史官。傳諭于領議政。
정조 3년
領府事金尙喆箚曰。伏以臣積歲祈叩之中。偏被終始之惠。特解重擔。俾遂至願。此恩此德。此生何報。旣受由暇。行且辭出。曠省先壠之餘。又將獲伸私情。罔非聖渥。只自感泣。第臣晩始得見儒賢縣道之章。其所責勉大臣。多見其憂國慨世之意。噫。今番宰臣之決然長往。固是朝野之所同憂。而以臣乞退之情踪。此眞我躬不閱。倉卒治箚。只陳憂歎之意。猶未能力請反汗。今於咎責之來。臣當受以爲過。何辭自解也。獨臣之退而自省。撫心慙歎者。如臣無似。久據匪據。國事廟謨。無所建明。莫贊密勿之計。徒積癏廢之罪。追訟愆尤。負國多矣。豈可以解其職而恕其辜乎。玆敢短箚自列。伏乞聖明。重降威譴。使公議伸而私分安焉。取進止。答曰。省箚具悉卿懇。卿之辭巽至此。豈非所謂意外之意外者耶。卿旣卸解機務。則在中書時事。屬之先天。不亦可乎。況卿則伊日筵席。不遑長語。而伊後箚語。又甚懇摯。未始或後於人。卿之今反替作引義之端。恐欠稱停底道理。卿其安心。勿復控辭焉。仍傳曰。此批答。遣史官傳諭于領府事。
정조 3년
左副承旨朴祐源疏曰。伏以。臣於禁扄持被之中。忽伏蒙銀臺特擢之恩。仍命先入侍後謝恩。更鼓已下。院直一空。逃遁不得。顚倒冒膺。退自前席。備心惶愧。達宵繞壁。五情如癡。噫。臣本至痛極陋。最居人下。自在秉筆。偏荷拂拭。頂踵皆歸造化。恩渥未報絲毫。昨筵仰陳。只不過有懷無隱。而一院逬出。旣緣臣言。忽地語恩。反及臣身。蹊田之嫌。大關廉防。中批之除。亦違常格。名器僥濫。已無可言。物情駭惑。將謂斯何。坐待天明。略控肝血。冒塵崇聽。伏乞聖慈。天地父母。諒臣必辭之情。難安之端。亟命收還新授資秩。以重公器。以靖私義。千萬幸甚。省疏具悉。昨日承宣。乍遞旋仍。則爾之處義。非所可論。勿辭。從速察職。
정조 3년
右承旨金勉柱疏曰。伏以。臣之倥侗蔑劣。百不猶人。固已聖明之所俯燭。三載簪筆。積被恩數。居常感激。不知死所。向者瀛館特除。出於格外。闔門攢祝。尙切懔惕。今於千萬夢想之外。銀臺陞擢。又下於內閣持被之日。至有先入侍後謝恩之命。臣深夜聞命。逃遁不得。蒼黃隨牌。冒沒登筵。恩言鄭重。感淚被面。臣是何人。叨此誤恩。若是之荐。況自翰苑而直陞玉署。自玉署而旋擢銀臺。較其日字。曾未數旬。求之古今。亦有是否。臣之濫竽之愧。猶屬餘事。在聖朝重官方之道。豈非萬萬乖當者乎。且臣尙未修史。凡有除拜。不得行公。自有藝苑古規。臣之借職。尤非可論矣。昨緣闕門已閉。煩稟爲難。然不得不肅命伴直。仍因蹲冒。斷無是理。玆敢略陳短章。徑出禁扄。伏乞聖慈。俯垂鑑諒。亟收臣新授職名。以安私分。仍治臣擅離之罪。以肅朝綱。千萬幸甚。省疏具悉。所辭事關古規。本職今姑許遞。爾其速卽修史。
정조 3년
副校理沈樂洙疏曰。伏以。臣之不合於三司言議之職。臣非不自知也。因仍數月猶不敢爲自引之計者。區區之意。竊以爲備數充員。奔走如百工。以自盡於怵畏之義。而恭俟罪譴而止耳。故頃於試士往役之日。諸僚處義。至有徑出。而臣不敢同焉。歸而復命。又叨恩除。適會藎臣休退。擧朝憂悶。顚倒肅命。淟涊就直。而因循不能一言。以貢寸衷憂慨之忱。則其爲不言而失職者。毋論時日之先後。實無異於拜箚旋止。終被譴罷之諸僚矣。嗚呼。今日之擧。亦朝廷之大事也。聖主所以委畀。群僚所以倚望者。一朝脫然而去。三司之地。歷累日而無一言。則爲殿下三司之臣者。其可謂不誠。而臣亦無所逃於失職之罪矣。旣而有臺臣儒臣之疏啓。敷陳明切。其所謂刻印銷印者。取譬甚切。言出衷曲。而批旨之下。只示優奬。儒賢疏中所引宋臣故事爲請者。可見憂國之至意。而聖批所諭。亦不俯從。臣竊惑之。而猶有冀於穆然加思。終焉開納。則此非臣愚陋之言。而亦一時賢大夫之所共望也。至於臣之不言失職之罪。臣雖欲苟安自恕。伈伈如前日之計。而臣身廉恥。固不足恤。其何以勵一世委靡苟且之風乎。玆不敢不拜章宸陛。徑出禁扄。伏乞聖明。亟治臣罪。以爲不職者之戒焉。省疏具悉。爾其勿辭察職。
정조 3년
守禦使徐命膺疏曰。伏以臣之所帶守禦使。卽五軍門中一也。一家將相。本自不安。而前乎此則臣弟臣命善爲左議政。有一二旁照之故例。今臣弟居然爲元輔矣。元輔之兄弟子姪。爲銓長。尙且逡巡辭免。不敢行公。則況於將任乎。盛滿之戒。猶屬私事。其所變通。想不待臣言之畢。伏乞亟賜遞改。以存公格。以安愚分。千萬幸甚。答曰。省疏具悉。卿其勿辭行公。
정조 3년
己亥十月初七日卯時。上御誠正閣。坐直承旨入侍時。左承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。前承旨鄭民始。承旨除授。又命書傳敎曰。新除授承旨鄭民始。卽爲牌招仕進。又命書傳敎曰。前承旨徐有防南鶴聞。承旨除授。又命書傳敎曰。左承旨爲戶房。右承旨爲禮房。左副承旨爲兵房。右副承旨爲工房。同副承旨爲刑房。命書傳敎曰。新除授承旨。竝牌招察任。出榻敎命退。諸臣以次退出。
정조 3년
己亥十月初七日巳時。上御誠正閣。大臣備局堂上引見入侍時。左議政洪樂純。漢城判尹具善復。戶曹判書金華鎭。禮曹判書李福源。行副司直權導李衍祥李柱國。行訓鍊院都正李敬懋。行副司直李邦一。行都承旨李命植。同副承旨南鶴聞。記事官李兢淵。假注書徐鼎修。記事官金健修鄭東浚。以次進伏訖。樂純進前曰。近來日氣。朝晝異候。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。樂純曰。臣以萬萬不近似之姿。當此萬萬不敢當之任。感激恩殊。不敢言私。雖不得不出肅。而領相今又引入。臣何敢獨參廟謨乎。願與領相。同其去就矣。上曰。過矣。樂純曰。今日次對。別無他回啓之事。而京畿北關兩道監司。災結狀啓。此是重事。而臣以次相。獨爲回啓。有所不安矣。上曰。領相旣不出。則次相之獨爲回啓。有何所妨乎。樂純曰。京畿監司鄭昌聖狀啓。以流來舊頉災八百十四結。今災二百八十六結。合一千一百結。特爲劃給之意。仰請矣。今年年事。雖曰大登。難保其無災。而三南及海西。亦將有請災之狀。此亦不可不念。本道則限八百結。劃給。何如。上曰。依爲之。出擧條樂純曰。此咸鏡監司徐浩修災實分等狀啓也。安邊等十九邑置之稍實。文川等四邑置之之次。仍以爲昨年還上。若欲準數督徵。則民力之偏苦。誠甚悶慮。穩城慶源。限三分二。慶興限三分一捧上。明川以南。進捧吏。姑爲停止。推奴徵債。限明秋禁斷事。爲請矣。本道荐歉之餘。今雖少登。民情之可矜。誠如道臣狀請。災實分等及還上分數停捧等事。一竝許施。何如。上曰。依爲之。出擧條樂純曰。臣於數昨筵中。以前監役宋煥箕。幼學韓啓增。可合於經筵官之意。有所仰達而出擧條。然後該曹可以擧行。故又此煩達矣。上曰。依爲之。出擧條善復曰。訓局中軍。與他營有異。不可不擇差。而擬望之人苟艱。外任竝擬。何如。上曰。依爲之。出擧條敬懋曰。景秋門外宮墻低下處。三營合力改築。今幾完役。而禁衛西營軍兵直所。礙逼於宮墻基址。不可仍置。故纔已毁撤。西營。自戶曹將爲因地形移建。而當此冬節。似難及時畢役。舊西營越邊人家。量宜買得。仍爲四十名軍兵直所。何如。上曰。依爲之。出擧條上曰。宿衛旣罷之後。攔後一節。極爲疎虞。然旣不可復出攔後軍。則武藝別監。添出數十人。似好矣。善復曰。攔後軍。如不可復出。則武藝別監。擇其着實有根着人而加出。似好矣。命退。諸臣以次退出。
정조 3년
己亥十月初七日申時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上曰。左承旨入侍。行左承旨鄭民始進伏。命書傳敎曰。禮房承旨。馳詣宗廟。奉審祭物祭器。看審諸執事進排官。摘奸以來。有防先退。命書傳敎曰。左副承旨批下。卽爲牌招入直。又命書傳敎曰。左副承旨牌去來催促。亦令追省記入直。違牌傳旨勿爲捧入。命書傳敎曰。堂后假官望。輒以陵官及宮園之官備擬。旣命改入。則又復如是。當該注書推考。命書傳敎曰。前承旨沈念祖。承旨除授。上曰。新除授承旨。竝牌招察任。出榻敎命退。諸臣以次退出。
정조 3년
行都承旨李命植坐。行左承旨鄭民始坐。右承旨徐有防坐直。左副承旨朴祐源坐直。右副承旨李在學坐。同副承旨南鶴聞坐。注書李兢淵病一員未差。假注書李信祜仕徐鼎修仕直。事變假注書吳彦敎仕。
정조 3년
朴祐源。以都摠府言啓曰。部將守門將禁軍扈衛軍官及武藝別監軍兵等。中日試放時。標信啓請。何以擧行事。頃已啓稟。知道命下矣。今日中日日次。何以爲之。敢稟。傳曰。知道。
정조 3년
以校理洪明浩。副校理沈樂洙李儒慶。修撰朴天行牌不進罷職傳旨。傳于徐有防曰。只推。更爲牌招。
정조 3년
以副校理李儒慶牌不進罷職傳旨。傳于徐有防曰。只推。
정조 3년
傳于徐有防曰。欲爲召見而未果。江留。明日辭朝。使之來待。
정조 3년
傳于朴祐源曰。坐直承旨入侍。
정조 3년
傳曰徐有防曰。俄者入侍。欲爲下敎而未果。軍器提調前望人。以望單書入。
정조 3년
吏曹口傳政事。軍器提調具善復。
정조 3년
徐有防啓曰。兼春秋宋益中崔顯重。呈辭在外。金健修上番入直。申光堯。預備朱萬离。吏曹假郞廳尹行晉。移拜臺職。上下實錄廳。無推移進去之人。宋益中崔顯重。今姑減下與未差之代。令該曹口傳差出。何如。傳曰。允。
정조 3년
吏曹口傳政事。兼春秋二單權應奎柳橚。
정조 3년
徐有防。以禮曹言啓曰。今己亥年別差倭等所獻進上物種。今始上來。而卽接東萊府使所報。則今此進上物件中。對馬新島主。告慶差倭齎來朱漆中圓盆三十枚及薩摩州漂倭入送事回謝別副中。彩畫中圓盆十枚。窳而不正。梁山漂民順付別副中。黑漆華箋匣一箇。四隅傷缺。不可捧進。故還爲入給。使之從速改備來納事。嚴飭訓別。而此是大阪城貿來之物。則往返遲速。有難料度。追後捧上上送云矣。進上事體。旣甚嚴重。而以傷缺不正者。充數出送。極爲可駭。叧加嚴飭。從速改備上送事。分付。何如。傳曰。允。
정조 3년
朴祐源。以訓鍊都監言啓曰。本營一局別將崔孝達。身病甚重。勢難察任。改差。何如。傳曰。允。
정조 3년
又以義禁府言啓曰。咸鏡監司徐浩修狀啓。據刑曹粘目內。鏡城前判官李身晦。移本府處之事。允下矣。李身晦時在全羅道全州地云。依例發遣府羅將拿來。何如。傳曰。允。
정조 3년
又以義禁府言啓曰。慶山前縣監金相龜。令該府處之事。傳旨啓下矣。金相龜時在洪忠道連山地云。依例發遣府羅將拿來。何如。傳曰。允。
정조 3년
又以刑曹言啓曰。龍虎營校卒。分揀放送事。命下矣。依傳敎敎鍊官車景一及軍士羅大應李景禧車仁章金鼎煥金光日韓繼得金潤遇韓永喬朴得龍劉漢柱等。卽爲放送之意。敢啓。傳曰。知道。
정조 3년
行左承旨鄭民始疏曰。伏以臣。知識昏憒。神精短少。平居安閑。猶多類錯。每遇急滾處。茫然失措。殆不省四到。人事本不足以爲世需。而任劇地也。決矣。噫。奉朝賀臣洪國榮。國之藎臣也。聖躬之委毗如何。朝廷之倚重如何。身佩安危之人。遽決休退之志。職在喉舌者。覆逆爭難。期於得請者。乃應行之事也。夫人皆可如此。況如臣之義共休戚。事同一家者。尤當自別於人矣。奈臣以平日依賴之心。當一朝倉卒之擧。氣喪神眩。如隳烟霧。不能措一辭進一啓。以回已許之聖心。以挽已去之高躅。願留之心。豈後於人。而當爲之事。亦未及辦。是誠惝怳劻勷。莫之爲而然也。嗚呼。奉朝賀。流涕而懇請。殿下流涕而勉許。君臣之際。磊落千古。有非如臣齟齬之言。膚淺之誠。所可得力也。然臣則惟盡在己之道。以爲感回之望。而始旣莫省攸措。末又失之太晩。竟自陷於不誠不實之科。滿心慙悚。如負大何。日夕自訟。惟願速被重勘。公議之來。臣固伏罪之不暇。何敢爲一毫較辨之計乎。日昨之乍出旋入。不敢深引者。良以此也。抑臣獨有所自恨者。臣與奉朝賀。七年追隨。一心相照。有疑則問。有事則議。詡與交契。無異至親。況臣性本疎拙。不能和光而同塵。忌嫉相加而惟奉朝賀鎭安之。辭說時行而惟奉朝賀消釋之。以臣之孤蹤寡合。全保至今者。伊誰之力也。今其辭事而去也。爲公而缺歎。同朝之所同然。至若爲私而倀倀如失。臣獨有倍於他。爲公爲私。顧臣心當作何懷。而不善周旋。自速錯誤。衷情莫暴。無辭自解。此臣所以忽忽不樂。措躬無地。不欲復事揚揚於周行之間者也。精力如此。做事如此。此等易知易行處。猶尙如此。尤何望其久據出納之地。能盡惟允之責哉。一時許解。雖蒙曲念之恩。信宿復授。實無冒膺之望。而適値齋日。呼籲無路。荐承飭敎。分義是懼。雖不得不章皇出肅。而自知不稱。理難仍冒。玆敢略控危懇。仰讀崇聽。伏乞聖明。亟削臣職。以安漸分。仍治臣罪。以警具僚。千萬幸甚。答曰。省疏具悉。卿之如此。可見爲公爲私之心。此時卿豈可如此乎。卿其勿辭行公。
정조 3년
慶尙監司洪樂彬疏曰。伏以。臣之兄弟叔姪。蒙被厚渥。欲報其德。若天地之無窮。河海之莫量也。臣何敢復云。惟臣人凡識淺。仰賴臣兄。俯仗臣姪。棲身朱墨。無意靑紫。僥倖濫第。已違本分。而銀臺騎省之間。近龍光而沐恩波。榮耀至矣。濫盈極矣。陳力就列。非曰。報其萬一。庶幾自盡其微誠。千萬匪意。伏承嶺藩新命。臣是何人。敢叨是任。感激雖深。驚疑莫定。夫七十州縣百萬民戶。殷庶甲於八路。誠國家之根本也。是故。朝廷之差遣按廉也。掄選之難。厥惟久矣。況今鄒魯變而趨利。絃誦寂而好訟。民困於屢歉。倉空於積逋。吏奸亂如鼠穴。簿籍紛如蝟毛。其他積弊。難以疏祛。必得有識量幹才。聰明精練。聲望素著。可以服人者。然後能威行列邑。惠被齊民。蘇弊袪瘼。庶可無負隆寄。如臣者。雖畀一邑之小。尙有素餐之愧。況於此任。誠萬萬不稱。受恩如此。而僨誤速罪。則其於辱聖簡何。其於負一道士民之責。何哉。若然則臣之報國之願。反爲負國之辜。臣雖至愚。自知則明。實不敢晏然承當。自陷罪戾也。且伏念臣姪。幸蒙無前之聖恩。初辭宿衛之重務。臣兄漸迫遲暮之境。益覺筋力之難强。臣仰戀象魏。寸心自激。俯念鴒原。私忱倍切。惟願出入禁闥。以伸耿結之懷。相依棣蕚。以篤友于之情。是臣區區之望。伏乞天地父母。特垂諒察。亟許鐫免。以幸公私。千萬顒祝。答曰。省疏具悉。授卿藩任。予意有在。秋事方殷。卿其勿辭。速往欽哉。
정조 3년
掌令洪明浩疏曰。伏以臣。向當宣麻臨殿之日。猥承館職移除之命。身在闕中。逃遁不得。未免章皇出肅。目見藎臣之謝事。實切私心之憂慨。而跡異他人。時屬遂事。曾未能仰請收還。則臣之失職之罪。實無異於拜箚諸臣。豈可以除拜之稍後。有所自恕乎。昨於召牌之下。猥陳自訟之章。適値齋日。見退喉院。冒犯違傲。恭俟嚴譴。忽於夜半。遽承移拜之命。臣尤惝怳震悸。靡所容措。噫。身佩安危之人。一朝去位。聖躬無衛護之人。世道有汚隆之機。於是乎儒賢進憂愛之疏。僚員發慷慨之言。而如臣者。忝在論思。有懷莫陳。自顧靦然。義難晏如。舊罪未勘。新榮遽叨。去就轉益迫阨。廉隅不容放倒。何敢冒沒進身乎。且臣老母。素抱貞疾。當此初冬換節之際。重添寒感。食飮全却。藥餌爲事。臣方左右扶將。實難暫時違捨。召牌荐降。末由承膺。玆敢疾聲呼籲。伏乞聖慈。諒臣自訟之義。察臣至切之懇。亟命鐫臣職名。仍治臣逋慢之罪。以肅朝綱。以安私分。不勝幸甚。省疏具悉。爾其勿辭。救護母病。
정조 3년
修撰朴天行疏曰。伏以。臣愚騃謭劣。最居人下。才無寸長。學乏一經。薇垣柏府。涯分已溢。未效涓埃之報。恒切尸素之懼。迺者玉署特除之命。忽下於萬萬夢想之外。臣驚惶震惕。罔知所以措躬。直欲鑽地而不可得也。夫館職華銜。卽古所稱登瀛之選。官至榮也。責至重也。苟非學優經術。才合論思者。不宜使人人備數而苟充也。明矣。臣未知聖明。奚取於如臣百不猶人。而誤辱恩命。至於此哉。假使臣言。有可以備聖上芻蕘之擇。此直職分之所當爲。況其寂寥一語。只效一日之責。而恩批之隆摰。逈出尋常。特除之殊渥。若是曠絶。臣誠惶隕感祝。只有血淚之被面。臣雖至愚。亦知君恩之至重。臣分之至嚴。豈不思竭蹶趨承。以伸叩謝之忱哉。第念初無可奬之實。而虛辱殊恩。不思匪據之濫而晏然承命。非臣之所敢出也。苟使臣。惟知分義之可畏。不念廉恥之爲重。欲以是爲事君之節。則在臣身。不過爲忘廉喪恥之一鄙夫。而其於辱聖揀而羞淸朝。何哉。臣寧伏逋慢之誅。不敢爲冒膺之計。天牌之下。屢犯違傲。臣分都虧。罪上添罪。玆敢隨詣闕外。拜章陳懇。伏乞聖慈。俯垂諒察。亟收臣新除職名。使名器毋屑。微分得安。仍治臣罪。以肅朝綱。不勝幸甚。省疏具悉。爾其勿辭察職。
정조 3년
吏曹佐郞朴祐源疏曰。伏以昨年夏。因大臣筵奏。削科人李心淵所未修時政記。自丙申二月念後至三月望前。及同年兼春秋入直時。自八月至十二月時政記。令臣替修事。陳白蒙允矣。顧臣無似。最居人下。濫叨史職。竟速人言。猥蒙聖恩。特命出六。區區私忱。尙切感惶。在臣處義。初不敢以史官自居。雖臣在職時。所當修者。猶懼不堪。尙可以替當他人所修之史。反壞淸朝廉防之重乎。況八月以後。卽臣去館後事。而藝苑諸臣。不患無人。則如臣之有情勢無文學者。尤不可以厭然代修也。決矣。臣方待罪郞署。陳疏瀆擾。極知惶猥。而成命之下。今已經年。纂局之役。行將垂訖。一味泯默。實涉悚悶。玆敢略入文字。仰干崇嚴。伏乞聖慈。諒臣義之不可冒當。軫史役之不容遷就。特命無故史臣。俾卽替行。千萬幸甚。省疏具悉。所辭過矣。爾其勿辭。從速修納。
정조 3년
持平宋民載疏曰。伏以。此誠何等時也。以國勢則岌嶪。以朝象則泮渙。藎臣致事。遐心有莫挽之歎。宿衛無人。聖心無倚毗之所。此時耳目之任。雖使素著風裁。諳鍊時務者當之。亦且逡巡惝怳。不知所以爲計。臣之謭劣。尤豈有一分堪承之望者哉。況臣遭罹險釁。荐經草土。縷喘僅支。而神精已覺消耗。畸跡益疎。而聞見專是聾瞽。臣雖欲策勵駑鈍。報效萬一。而其於言議之疲輭。識慮之孤陋。何哉。玆於除旨之下。進身無路。略陳短章。敢暴不稱之實。伏乞聖明。亟命鐫改。以幸公私焉。臣方祈免。不宜贅陳。而第於國家安危之機。聖躬保護之節。有不暇緩聲者。噫嘻。奉朝賀臣洪國榮之忽地丐身而退。此何事也。宗社之得有今日。伊誰之功也。朝廷之賴而維持。伊誰之力也。其將謂此時。君臣上下。無虞憂之端而可以謝事而去耶。抑將謂其人年至力愆。憚奔走之勞而亦有必去之義耶。乃以千古所未有之契合。作此千古所未有之盛事。此其爲一介臣自爲計則得矣。於國事何哉。於聖躬何哉。道路有歎賢之言。朝廷無作誥之留。浩然而歸。今幾日矣。一日而有一日之憂。二日而有二日之憂。有識爲之悶歎。朝野莫不危慮。國憂茫無涯際。公議轉益紛紜。玉署之啓。臺閣之疏。言之已悉。而儒賢之言。亦且力言其不可。前席納符。有何萬分難强之勢。一疏卽許。又何若是輕遽之甚也。於是乎君臣之間。兩有所失。而不遠之復。終不可以遂事而勿說。伏願聖上。穆然深思。勿拘銷刻之小嫌。亟念宗國之大計。卽日召還。則彼宰臣。以平日體國之苦心血忠。又何敢遲回盤桓。以歸先私後公之科也哉。夫然後。國勢旣危而復安。朝著已渙而旋靖。亂逆之假息者誅之。紀綱之壞敗者振之。目今悠悠萬事。無急於此一着。臣敢妄論至此。伏乞勿以人廢言也。省疏具悉。予意已於正言姜之批及之矣。爾其勿辭察職。
정조 3년
正言姜疏曰。伏以。臣於奉朝賀臣洪國榮。斂身而退也。竊有所萬萬驚惑。終夜不寐之憂。何賢臣之決去於立談之間。而不少留難也。何聖主之許退於一疏之請而不少持疑也。乃以千古所未有灑落之契。忽作千古所未有顚倒之擧。其不知者。以急流勇退。看作盛事。其知者。以中流失楫。爲之隱憂。於是乎。文任銓官之力違召命。玉署柏府之相繼爭執。又復有退野之儒賢。悉陳慨惜之意。極言其不可。聖上許之以公議。同朝灑然而動色。臣之至愚極陋。竊以爲上可以不遠而復。下可以幡然而改。使國事始危而終安。世道旣渙而復合。誠不意我聖上虛受之量。終不免悅而不繹之歎。雖以一介臣忘身之誠。有若長往不返者然。此豈殿下之聖明。而反或以私而害公乎。宰臣之至誠而亦或先身而後國歟。臣不勝慨憂歎之至也。臣於大庭宣麻之日。待罪騎郞。忝在衛列。直欲出班而疾聲。以挽旣決之行。而跡涉越俎。事異執藝。終泯默逡巡而退。今於千萬夢想之外。忽伏奉薇垣除旨。誠得可言之秋。愚衷所激。不敢緩聲。而或者以爲。前後疏啓之未準請。大老純誠之未孚格。而今乃從人之後。隨例而言。不過强聒而止耳。臣則曰。大不然。惟此一臣之去。一日不還。則有一日之憂。二日不還。則有二日之憂。在今日國家急先務。未有大於此者。我殿下。苟不以遂事而置之。亟回旣頒之麻。俾還遂初之行。則雖彼宰臣潔身之計。亦不俟終日而思所以改圖之也。夫然後。君側之宿衛。可無疎虞。野外之儒賢。可能復致。可以殲假息之群凶。可以濟板蕩之朝象。目今悠悠萬事。猶屬第二件次第事耳。此臣所以不得請則不可止者也。且臣奉讀日前所下傳敎。有曰。奉朝賀。雖擧世挽之。予豈有反汗之理。奉朝賀亦豈有復起之望。嗚呼。此何謂也。宰臣之有是請。殿下之有是許。不過爲君臣間信義之相許。而顧今國事。何如。時象。何如。聖主賢臣。迺以區區小信義。反不念宗社之大計乎。差待國家之無事。年位之且至。始乃引古經而許之。亦未爲晩也。於信義又何歉焉。臣愚衷耿結。燒燭草疏。悉暴憂慨之忱。惟聖明。卽日召還。以幸國事焉。省疏具悉。疏事日昨儒臣臺臣之疏啓。予意已悉之。更何煩複。爾其勿辭察職。
정조 3년
敎江華留守李性源書。王若曰。關防爲國家之重。政須保釐。簡拔循廟剡之公。爰命委寄。誕宣綸綍。庸侈旌旄。念彼沁都一方。實是海門重鎭。群島列碁布之勢。地扼咽喉。路據鼎峙之形。海控襟帶。積峙糧粟。廟謨在緩急之須。繕修軍容。戎政寄安危之責。矧惟桐府移屬之後。尤重舟師專管之權。一府居留。固職責之已大。諸道統禦。寔威望之益尊。命藎臣於設施之初。蓋重其任。叶枚卜於登庸之日。誰繼前人。惟卿文苑舊家。夙望華譽。練達事務。人皆許以才猷。謹守規模。世則稱其恬雅。由海藩而按嶺臬。已著聲名。置經筵而管廟籌。將欲任用。何論內外之有異。政急保障之得人。玆授卿以江華府留守兼鎭撫使三道水軍統禦使。卿其祗服寵靈。益懋殊績。分司之衙門旣重。膺丕責於牧民董戎。備局之機務仍參。輸遠略於繕城修艦。瞻眞殿之肅穆。於乎不忘。體重宸之憂勤。罔或少懈。其餘裁稟。厥有典章。於戲。想丙丁之舊羞。渡甲津而卿應駐節。紆桑土之大策。畀三道而予喜有臣。故玆敎示。想宜知悉。副校理沈樂洙製進
정조 3년
己亥十月初八日辰時。上御誠正閣。左承旨入侍時。行左承旨鄭民始。假注書李信祜。記注官金健修。記事官鄭東浚。以次進伏訖。上曰。刑曹參議尹承烈。初度呈辭。已踏啓字。而又捧再度。校理洪明浩。違牌傳旨。旣已入之。姑未及下。而復爲書入。此皆何故也。民始曰。似是紛撓之中。該房不能照檢而然也。上曰。近日政院。何不勵精乎。每事如此。則豈不可悶哉。民始曰。豈敢少忽。而自多不稱。甚惶悚矣。上曰。卿其檢飭。勿放過也。仍命退。諸臣遂退出。
정조 3년
己亥十月初八日未時。上御誠正閣。左承旨入侍時。行左承旨鄭民始。假注書李信祜。記注官金健修。記事官鄭東浚。以次進伏訖。上曰。同副承旨入侍。出榻敎上曰。廳注書。亦命同入。同副承旨南鶴聞。廳注書徐鼎修進伏。上曰。同副承旨先退。左副承旨入侍。出榻敎左副承旨朴祐源進伏。上曰。今日欲書宿衛所軍校施賞傳敎。而日勢已暮。卿等姑皆先退。諸臣遂退出。
정조 3년
己亥十月初八日初更。上御誠正閣。坐直承旨入侍時。右承旨徐有防。假注書徐鼎修。記事官金健修李信祜。以次進伏訖。上曰。左副承旨入侍。左副承旨朴祐源進伏。命祐源讀公事訖。命書義禁府啓目判付。命書傳敎曰。事雖可駭。此是無識下輩闌入之致。兵判旣能盡知。況此時此任。豈可輕易數遞。本事旣已妥帖。有卽爲擧行之事。兵曹判書洪樂性。卽爲牌招行公。仍令入侍。命書傳敎曰。左承旨批下待開門牌招察任。又命書傳敎曰。嶺伯批下。使之催促辭朝。又命書傳敎曰。向者龍虎營校卒分揀放送事。卽爲分付該府該曹。又命書傳敎曰。館直不備。違牌人員。旣命只推。救護外與陳疏受批人。竝卽牌招。推移入直。又命書傳敎曰。宿衛所管將校軍兵吏隷等。姓名成冊。旣已修整入啓。挾輦將官訓鍊都監把摠李延弼。哨官具壽漢。槍劍將官禁衛營把摠朴晉陽。哨官尹光宇。竝加資。敎鍊官嘉善金鼎澤。直赴張光郁。出身李廷復。閑良崔仁得。傳令武士閑良李載衡金重善。駕前別哨牌頭前僉使張鳳翕。出身高龍得。皆是首久勤。善地邊將。今日內口傳備擬。如無見窠。依觀武才例。作闕調用。敎鍊官嘉義高時元。折衝安尙恒呂從周。竝加資。傳令武士折衝金春得。與他將校有異。加資。敎鍊官閑良禹敍疇史廷煥。出身異景基。竝邊將待窠。不待他軍門久勤。先爲調用。傳令武士出身金守白金景天。直赴朴文彩。閑良金衍信崔聖䈁。出身金商鎭。竝自本營敎鍊官陞差後草記。駕前別抄金時鍊等五十人。當有區處之道。此是渠輩之賞典。而亦不可無眎意之道。久勤邊將遞來後。還屬別抄。牌頭二人。依此邊將遞來。使之還屬事。分付本營。本所攔後次知敎鍊官嘉善徐尙郁金應麗。待令敎鍊官嘉善張鎭嵩。出身金命行。本所前排次知敎鍊官閑良崔致崙鄭觀裕。各內下筒介一部賜給。本所入番標下軍安鴻逵崔尙崙金德麟李尙龍金重溟。首尾幾年。終始立役。效勞偏苦。曾所熟知。況其中有自聽政時傳令之人。三軍門別武士。今日內。分定差下後草記。標下軍劉泰成金龍澤。前後御前。知名已熟。今番遠陵。效勞最多。本都監別武士陞差。充定後草記。攔後軍兵訓鍊都監軍兼司僕洪天輝等一百一人。禁衛營軍兼司僕金振興等六人。御營廳軍兼司僕金禹鼎等十五人。竝各木綿五疋。米五斗賜給。攔後軍兵訓鍊都監軍良人尹殷昌等一百一人。禁衛營軍良人金尙彬等三十五人。御營廳軍良人韓光弼等四十七人。竝各兼司僕除授。依中旬例。自今朔陞料題給。本所入番標下軍訓鍊都監軍兼司僕李時萬等七十七名。御營廳軍兼司僕申光周。招搖旗手兼司僕宋光喜等四名。衛內各差備旗手兼司僕崔萬奎等四名。竝各木綿三疋。米五斗賜給。本所入番標下軍訓鍊都監軍良人鄭光澤等三十六名。御營廳軍良人柳東祐等四名。招搖旗手良人李漢福等六名。竝依攔後軍例。兼司僕除授。陞料題給。本所書吏張雲翼等六名。書題承傳。仍令該曹。從自願免賤。使令三名。文書直四名。各廳房直四名。如是自各軍門分差者。各給米三斗木二疋。如無本役。則卽令分屬厚料布衙門。以爲區處收用之地。今此賞典。皆令今日內或下批或施賞事。分付。又命書傳敎曰。挾輦槍劍將官下批後。無論內外職。相當窠。亦令明日政調用。又命書傳敎曰。賞典傳敎。皆令今日內捧傳旨。又命書傳敎曰。今已夜深。宿衛將官將校調用。皆令明日政擧行。各軍門將官陞差。亦令明日擧行。又命書傳敎曰。今已夜深。政官待明朝牌招下批。皆令明日政擧行。又命書傳敎曰。今已夜深。兵判明日入侍。命退。諸臣以次退出。
정조 3년
行都承旨李命植坐。行左承旨鄭民始坐。右承旨徐有防坐。左副承旨朴祐源坐直。右副承旨李在學坐。同副承旨南鶴聞坐直。注書二員未差。假注書李信祜仕徐鼎修仕直。事變假注書未落點。
정조 3년
傳于李命植曰。江華留守慶尙監司入侍。
정조 3년
徐有防啓曰。兵曹判書洪樂性。依下敎來待矣。
정조 3년
傳于南鶴聞曰。訓將明日入侍。
정조 3년
備忘記。昌城尉掃墳時。給由馬。澆奠床備給。
정조 3년
傳于南鶴聞曰。軍士房承旨入侍。
정조 3년
吳彦敎奉命在外代。任希一爲事變假注書。
정조 3년
有政。吏批。判書宋德相在外未肅拜。參判兪彦鎬進。參議未差。行都承旨李命植進。啓曰。判書宋德相在外未肅拜。參議未差。小臣獨政未安。何以爲之。敢稟。傳曰。仍爲之。
정조 3년
又啓曰。玉堂多窠。今當差出。而擬望之人乏少。外任竝擬。何如。傳曰。允。以李度默爲校理。趙尙鎭爲修撰。尹行修爲副修撰。金夏材爲刑曹參議。李福源蔡濟恭爲知經筵。李在簡爲同經筵。鄭晩淳爲同義禁。李濟萬爲兵曹正郞。任玉爲佐郞。韓光近爲司僕正。高益擎爲宗簿正。洪啓沃爲健元陵令。金師柱爲司僕主簿。李延弼爲朔州府使。裵敬郁爲愍懷墓守衛官。承文副正字李之衍。成均博士金文瑞。學錄金命彦。單付嘉義高時元。折衝安尙恒呂從周金春得。已上宿衛所敎鍊官傳令武士。加資事承傳。兼持平趙時偉減下。朴晉陽爲高原郡守。
정조 3년
兵批。兼判書洪樂性進。參判李義翊未肅拜。參議李亨逵入直進。參知李亨元病。左副承旨朴祐源進。以銀溪君楔。茂林君塘。鄭好仁爲都摠管。金光國爲副摠管。金鼎澤爲寧城僉使。張鳳翕爲宣沙浦僉使。張光郁爲注文僉使。高龍得爲文山萬戶。金重善爲包伊萬戶。崔仁得爲開雲浦萬戶。李廷復爲於蘭萬戶。李載衡爲助羅浦萬戶。閔憲爲興陽監牧官。宿衛所把摠李延弼朴晉陽具壽漢尹光宇。以上加資事。承傳。副司直尹承烈。副司果李兢淵。
정조 3년
朴祐源。以兵曹言啓曰。折衝具壽漢尹光宇。口傳付相當窠事。命下矣。本曹時無相當窠。而忠壯衛將金弘濟南履五。以在外俱未上來。竝改差。其代備擬以入之意。敢啓。傳曰。知道。
정조 3년
兵曹口傳政事。具壽漢尹光宇爲忠壯將。
정조 3년
吏批再政。啓曰。挾輦將哨官具壽漢。槍劍將哨官尹光宇。守令備擬事命下。而兩人俱未經東西班正職。例不得備擬於守令。何以爲之。敢稟。傳曰。口傳付相當窠。待下批守令。卽爲檢擬。以具壽漢爲定山縣監。尹光宇爲機張縣監。李兢淵爲司圃別提。
정조 3년
以司諫沈命德。正言嚴思憲。牌不進罷職傳旨。傳于李在學曰。只推。
정조 3년
南鶴聞。以弘文館言啓曰。新除授校理李度默。時在黃海道都事任所。修撰趙尙鎭。時在洪忠道都事任所。經筵入番事緊。請竝斯速乘馹上來事。下諭。傳曰。依啓。
정조 3년
事變假注書金聖準書啓。臣敬奉聖批。馳往傳諭于京畿水原萬義村吏曹判書宋德相所住處。則以爲臣披肝瀝血。冒瀆崇嚴。情雖可原。罪實難逭。方俟威罰之加矣。不意近侍遠臨。傳宣聖批。縷縷辭敎。可泣鬼神。臣非木石。何以爲懷。十回奉讀。自不覺感涕交逬也。噫。臣於聖朝。從前殊遇及今恩諭。自有君臣以來。所罕有者。臣之感激圖報。曷有窮已。只是匪據之重任。旣難冒沒承膺。且今狗馬賤疾。値此寒節。屢致添劇。長時委痛。無以自力趨命。孤恩慢命。死有餘憾。瞻望雲天。神爽飛越精昏氣促。語失倫脊。尤增死罪。謹當稍俟病間。更入文字。申暴血懇云矣。敢啓。傳曰。知道。
정조 3년
朴祐源。以兵曹言啓曰。新除授三陟營將李㷜。素抱痰癖之症。當寒添劇。時月之內。無路起動赴任之望。呈狀乞遞。實病旣如是。則不可强令赴任。改差。何如。傳曰。允。
정조 3년
又以訓鍊都監言啓曰。依傳敎。宿衛所傳令別武士金守日朴文彩崔聖崙金商鎭。敎鍊官陞差。標下軍安鴻逵劉泰成金龍澤。別武士陞差之意。敢啓。傳曰。知道。
정조 3년
又以禁衛營言啓曰。宿衛所所管標下軍五名。三軍門別武士。今日內分定差下事。命下矣。崔尙崙金重溟。本營別武士差定。安鴻逵移送訓鍊都監。李尙龍金德麟。移送御營廳。其外賞典之事關本營者。竝依傳敎擧行之意。敢啓。傳曰。知道。
정조 3년
又以御營廳言啓曰。宿衛所所管本廳別武士出身金景大。閑良金衍信陞差敎鍊官。入番標下禁衛軍李尙龍金德麟等陞差別武士。其外賞典之事關本廳者。竝依傳敎擧行之意。敢啓。傳曰。知道。
정조 3년
大司諫趙英鎭啓曰。臣於言責之任。自畫有素。自來情勢。亦難冒膺。向於召牌之下。坐犯違傲。蹙伏俟勘。殆近數旬矣。新除之初。以遇災不言。聖敎截嚴。諫臣憲長。相繼自引。竝蒙恩遞。而臣則獨以傳旨之未下。不得與兩臺同爲引避。而若其當言不言之罪。固無異同矣。今者只推之命。特出格外。合啓之曠。致煩飭敎。而目下情地。便同已遞。其何可一刻晏然於臺次乎。請命遞斥臣職。
정조 3년
持平林道浩啓曰。臣見識魯莽。言議拙訥。本不合於淸朝耳目之任。而臣於前秋。忝叨諫院也。以伏閤之爭不爲繼發。重被人言。伊後憲疏。以臺閣不得其人等語。論斥備至。則臣亦其時臺閣中一人也。追思至今。滿心惶恧。而前後如臣情勢者。擧皆以此引義。一伸廉隅。則今臣復叨臺地。豈可以時月之久。獨自晏然冒出哉。況於日前。諸臺。以遇災不言之罪。引避退待。繼有一竝許遞之命。則其不言之罪。臣亦難免。臣則以違牌傳旨之未下。獨漏於現告中。臣之情地。尤爲萬萬惶蹙矣。以彼以此。何可一刻蹲冒於是職乎。請命遞斥臣職。答曰。勿辭。亦勿退待。
정조 3년
三司合啓。大司諫趙英鎭。掌令尹行晉。持平宋民載林道浩。副校理李儒慶沈樂洙。修撰朴天行啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊而施以海島之薄罰耶。噫。殿下之不忍置法而姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗社於億萬年磐石之固。此先王之宏謨英烈。卓越百王而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠。獨屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不知此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之。諭讀之未半。不覺心寒而骨冷。惟彼鳳漢。罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。答三司曰。不允。